Andreas Dei permissione dictus abbas, et universis ecclesie B. Satyri conventus, omnibus ad quos littere presentes pervenerint, in Domino salutem. Noverint universi pariter presentes et futuri, quod dilecti fratres et canonici nostri S. Amatoris Autissiodorensis de assensu et voluntate nostra quittaverunt in perpetuum venerabili Patri Willelmo Autissiodorensi episcopo, et successoribus suis, decem modios vini rubei et duos albi quos idem episcopus memoratis canonicis nostris annuatim solvere tenebatur, sicut in autenticis bone memorie Alani quondam Autissiodorensis episcopi continetur. Prenominatus vero episcopus in recompensationem quitationis istius dedit et concessit in perpetuum canonicis nostris S. Amatoris terram in territorio de Moreto sitam, quam acquisivit ab Iterio Borno milite, et quandam portionem clausi sui domui dictorum canonicorum contiguam, et ab omni censu liberam et immunem, salvis et integris per omnia aliis articulis qui in prelibato autentico continentur. Ut autem quittatio dicta de assensu nostro facta, perpetuam obtineat firmitatem, presentem cartam scribi fecimus sigillorum nostrorum munimine roboratam. Actum anno Domini millesimo ducentesimo octavo, mense aprili.